送蔡同年守四明
作者：鄭獬
朝代：宋

paragraphs: 尚書蔡公在廊廟，器業文章第一人。
繡墩賜坐議大政，天子稱之社稷臣。
渥洼遺種出驥子，纔生七日超其群。
蔚如長松倚絕壁，灑落不雜人間塵。
東風共醉杏花下，滄波浩蕩天地春。
近者諸公薦御史，宰相未識真麒麟。
却借朱袍下南國，畫船醉眠官不嗔。
吾徒對酒共嘆息，破車快犢誠難馴。
陳蕃高才雖少對，辟書聊慰汝南民。
溪山見君亦須喜，飛雲遮路迎車輪。
朱雲風采久寂寞，豈宜遠處滄海濱。